Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Az 1992. évi LXVI. törvény ez év júliusi módosításával ez a — korábban általam többször bírált — helyzet megszűnt,
Paragraph Index: 1511

19. § (4) (A kérelem teljesítését meg kell tagadni, ha) [...] „d) az újszülött adatainak nyilvántartásba vételét követően 90 nap még nem telt el.” Más szóval, a jogszabály úgy módosult, hogy az újszülött adatainak a Hivatalban való rögzítését követő kilencven napig a szülőknek lehetőségük van arra, hogy — a direkt marketing cégeket megelőzve — rendelkezzenek gyermekük adatainak további sorsáról. Budapest, 1999. szeptember 10. Üdvözlettel: Dr. Majtényi László (168/A/1999) 2000/88/II. szám [Állásfoglalás: a Vállalkozásközi Tartozás Regiszterbe természetes személyek adatai csak beleegyezésükkel vehetők fel] [...] [Győr] Tisztelt Uram! Beadványában arról tájékoztatott, hogy „Vállalkozásközi Tartozás Regisztert” szeretnének működtetni az interneten a Csődértesítőhöz hasonlóan. Terveik szerint azokat a vevőket vennék nyilvántartásba, akik 30 napot indokolatlanul meghaladó számlatartozással rendelkeznek. A szolgáltatásukat igénybevevő partnereik védelme érdekében így szeretnék javítani az országban eluralkodott rossz fizetési morált. Szeretné tudni, adatvédelmi szempontból támadható-e szolgáltatásuk, ha nem, milyen adatok közzétételére van lehetőségük. A beadványában foglaltakkal kapcsolatos véleményem a következő: [...] Törvényes felhatalmazásom alapján csak a közérdekű adatok nyilvánosságához fűződő jog érvényesülésének vizsgálata során véleményezhetem a gazdasági társaságok adatai kezelésének jogszerűségét. Az Ön kérdésének megválaszolása tehát, amennyiben az adatalanyok nem természetes személyek, kívül esik hatáskörömön. Állásfoglalásom csak a természetes személy kötelezettek — köztük az egyéni vállalkozók — adatainak kezelésére vonatkozik. Az Avtv. 3. § (1) bekezdése szerint személyes adat akkor kezelhető, ha ahhoz az érintett hozzájárul, vagy arra törvény — illetve törvény alapján önkormányzati rendelet — felhatalmazást ad. Törvényi felhatalmazás hiányában csak az érintettek beleegyezésével működtethetik a regisztert. Az adatvédelmi követelményeknek akkor tesznek eleget, ha szerződéses partnereik a leendő üzletfeleik hozzájárulását kérik az adattovábbításhoz, a nyilvántartásba vételhez (adatkezeléshez) és a nyilvánosságra hozatalhoz. A hozzájárulás akkor tekinthető megadottnak, ha adott az adatalany kívánságának önkéntes, határozott és tájékozott kinyilvánítása, mellyel beleegyezését fejezi ki az őt érintő személyes adatok kezelésébe. Ehhez feltétlenül szükséges az érintettek korrekt tájékoztatása szerződéses partnereik részéről — a szerződés megkötése előtt — az adatkezelés céljáról, és arról, hogy az adatokat kik fogják kezelni. Az internetes szolgáltatást igénybe vevő adatkezelők csak a beleegyező nyilatkozatok birtokában továbbíthatják Önöknek a személyes adatokat, Önök csak a hozzájáruló nyilatkozat ismeretében kezelhetik, és hozhatják nyilvánosságra az adatokat. Kérem, hogy a jövőben is forduljon bizalommal hivatalomhoz adatvédelmi tárgyú megkeresésével. Budapest, 1999. szeptember 24. Üdvözlettel: Dr. Majtényi László (549/K/1999) * * * [Állásfoglalás: a rossz dolgozó és a jó dolgozó jogai azonosak] [...] [Budapest] Tisztelt [...] !

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes